Illum l-UE u l-Istati Uniti qablu li jissospendu t-tariffi ritaljatorji kollha fuq l-esportazzjonijiet tal-UE u tal-Istati Uniti imposti fit-tilwim tal-Airbus u l-Boeing għal perjodu ta' erba' xhur. Is-sospensjoni tippermetti liż-żewġ naħat jiffokaw fuq is-soluzzjoni ta' dan it-tilwim li ilu għaddej. Hija tagħti spinta importanti lill-esportaturi tal-UE, peress li l-Istati Uniti kienu awtorizzati li jgħollu t-tariffi fuq $7.5 biljun ta' esportazzjonijiet tal-UE lejn l-Istati Uniti. Bl-istess mod, it-tariffi tal-UE se jiġu sospiżi fuq madwar $4 biljun ta' esportazzjonijiet tal-Istati Uniti lejn l-UE. Il-Viċi President Eżekuttiv tal-Kummissjoni Ewropea u l-Kummissarju għall-Kummerċ Valdis Dombrovskis qal: “Dan huwa pass sinifikanti 'l quddiem. Dan jimmarka ssettjar mill-ġdid fir-relazzjoni tagħna mal-akbar u l-aktar sieħeb ekonomikament importanti tagħna. It-tneħħija ta' dawn it-tariffi hija ta' benefiċċju għaż-żewġ naħat, fi żmien meta l-pandemija qed tagħmel ħsara lill-ħaddiema tagħna u lill-ekonomiji tagħna. Din is-sospensjoni se tgħin biex terġa' tinkiseb il-kunfidenza u l-fiduċja, u għalhekk se tagħtina l-ispazju biex naslu għal soluzzjoni nnegozjata komprensiva u dejjiema. Relazzjoni kummerċjali pożittiva bejn l-UE u l-Istati Uniti mhix biss importanti għaż-żewġ naħat iżda għall-kummerċ globali inġenerali wkoll.” Dawn it-tariffi issa se jiġu sospiżi miż-żewġ naħat għal perjodu ta' erba' xhur, hekk kif jitlestew il-proċeduri interni fuq iż-żewġ naħat. Sfond Fl-2018, il-Korp tal-Appell sab li l-UE u l-Istati Membri tagħha ma kinux ikkonformaw bis-sħiħ mad-deċiżjonijiet preċedenti tad-WTO fir-rigward tas-sussidji tal-UE lill-produttur tal-inġenji tal-ajru Airbus. F'Marzu 2019, il-Korp tal-Appell ikkonferma li l-Istati Uniti ma kinux ħadu azzjoni xierqa biex jikkonformaw mar-regoli tad-WTO dwar is-sussidji lill-produttur tal-inġenji tal-ajru Boeing. F'Ottubru 2019, id-WTO awtorizzat lill-Istati Uniti biex tieħu kontromiżuri kontra esportazzjonijiet Ewropej li jiswew sa $7.5 biljun, u l-Istati Uniti imponew dawn it-tariffi fit-18 ta' Ottubru 2019. Sadanittant, l-Istati Membri tal-UE kkonċernati ħadu l-passi kollha meħtieġa biex jiżguraw konformità sħiħa. F'Ottubru 2020, id-WTO awtorizzat lill-UE biex tieħu kontromiżuri simili fuq $4 biljun ta' esportazzjonijiet mill-Istati Uniti lejn l-UE kontra s-sussidji illegali tal-Istati Uniti lill-produttur tal-inġenji tal-ajru Boeing. L-UE pruvat tilħaq ftehim mal-Istati Uniti li kien jippermetti lill-UE tevita li timponi dawn it-tariffi. Peress li, f'dak iż-żmien, l-Istati Uniti ma kinux lesti jaċċettaw soluzzjoni nnegozjata li tinkludi t-tneħħija immedjata tat-tariffi tal-Istati Uniti, fid-9 ta' Novembru 2020 l-UE ddeċidiet li timponi l-kontromiżuri tagħha. Fil-31 ta' Diċembru 2020, l-Istati Uniti biddlu l-perjodu ta' referenza għall-kalkolu tas-sanzjonijiet tagħhom, u b'hekk żiedu b'mod sostanzjali l-firxa ta' prodotti tal-UE soġġetti għat-tariffi. Aktar informazzjoni Dikjarazzjoni konġunta